

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՆՆԴԱՄԹԵՐՔԻ ԱՆՎՏԱՆԳՈՒԹՅԱՆ ՏԵՍՉԱԿԱՆ ՄԱՐՄԻՆ**

**ՂԵԿԱՎԱՐ**

**Հ Ր Ա Մ Ա Ն**

06 փետրվարի 2023 թվականի N 293-Ա

**ԻՐԱՔԻ ՀԱՆՐԱՊԵՏՈՒԹՅՈՒՆԻՑ ԱՆԱՍՆԱԲՈՒԺԱԿԱՆ ՀՍԿՈՂՈՒԹՅԱՆ ԱՊՐԱՆՔՆԵՐԻ ՆԵՐՄՈՒԾՈՒՄԸ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ ԱՐԳԵԼԵԼՈՒ ՄԱՍԻՆ**

 Ղեկավարվելով Եվրասիական տնտեսական միության մասին պայմանագրի 56-րդ հոդվածի 4-րդ մասով, Հայաստանի Հանրապետության վարչապետի 2019 թվականի դեկտեմբերի 19-ի N 1940-Լ որոշման հավելվածի 19-րդ կետի 7-րդ ենթակետով, հիմք ընդունելով Իրաքի Հանրապետությունում դաբաղ հիվանդության հաստատման մասին Կենդանիների առողջության համաշխարհային կազմակերպության (OIE) հաղորդագրությունը, անասնաբուժության վարչության պետ Արման Ասատրյանի` 2023 թվականի փետրվարի 03-ի թիվ Ն/1195-2023 զեկուցագիրը, ինչպես նաև դաբաղ հիվանդության մուտքը Հայաստանի Հանրապետություն կանխելու նպատակով՝

***Հ Ր Ա Մ Ա Յ ՈՒ Մ ԵՄ՝***

1․ Հայաստանի Հանրապետության սննդամթերքի անվտանգության տեսչական մարմնի անասնաբուժության վարչության, սահմանային հսկիչ կետերի համակարգման բաժնի և սահմանային հսկիչ կետերի պետերին՝

1 2023 թվականի փետրվարի 7-ից չթույլատրել Իրաքի Հանրապետությունից և իրաքյան ծագում ունեցող խոշոր և մանր եղջերավոր կենդանիների, խոզերի, հյուսիսային եղջերուների, դաբաղի նկատմամբ ընկալունակ վայրի կենդանիների, ուղտերի և ուղտազգիների այլ ներկայացուցիչների (լամաներ, ալպականեր, վիգոններ), բոլոր տեսակի գազանանոցային և կրկեսային կենդանիների, արտադրող ցուլերի, վարազների, խոյերի, նոխազների սերմնահեղուկի, խոշոր եղջերավոր կենդանիների և խոզերի սաղմերի, խոշոր և մանր եղջերավոր կենդանիներից ստացված կաթի և կաթնամթերքի, դաբաղի նկատմամբ ընկալունակ կենդանիների սպանդից ստացված մսի, մսամթերքի և հումքի, կաշվե, աղիքային հումքի, խոզաստևի, որսորդական հաղթանշանների, մսոսկրային ալյուրի, կերերի, լրացակերերի (բացառությամբ սինթետիկ և քիմիական նյութեր պարունակող լրացակերերի) ներմուծումը մինչև Ցամաքային կենդանիների առողջության օրենսգրքով հաստատված դրույթներին համապատասխան Իրաքի Հանրապետությունում դաբաղ հիվանդության վերացման մասին տեղեկատվության հրապարակումը․

2 Սույն կետի 1-ին ենթակետում նշված և մինչև 2023 թվականի փետրվարի 7-ը արտահանված ապրանքներից իրականացնել նմուշառում։

2․ Սույն հրամանի 1-ին կետի 1-ին ենթակետի գործողությունը չի տարածվում մինչև 2023 թվականի փետրվարի 7-ը արտահանված ապրանքների ներմուծման նկատմամբ։

**ՊԱՐՏԱԿԱՆՈՒԹՅՈՒՆՆԵՐԸ ԿԱՏԱՐՈՂ՝**

 **Գ. ՍԱՐՈՅԱՆ**

2023թ. փետրվարի 06

 Երևան